钦定古今图书集成/明伦汇编/官常典/第754卷 > 李邦华
## 钦定古今图书集成/明伦汇编/官常典/第754卷 > 李邦华

按《明外史》本传：“邦华，字孟暗，吉水人。受业同里邹元
标，以名节自励。举万历三十二年进士，授泾县知县，
有异政，行取拟授御史。值党论初起，朝士多诋顾宪
成，邦华与相拄，遂指目为东林。越二年，始拜命。”陈法
祖用人十事：一曰内阁不当专用词臣，二曰词臣不
当专守馆局，三曰祠臣不当教习内书堂，四曰六科
“都给事中，不当内外间阻；五曰御史升迁，不当概论
考满；六曰吏部乞假，不当积至正郎；七曰关仓诸差，
不当专用举贡任子；八曰调简推知，不当骤迁京秩；
九曰进士改教，不当概从内转；十曰边方州县，不当
尽用乡贡。”疏上，不报。四十一年，廷臣争请福王之藩
已有期，忽传旨庄田务足四万顷。廷臣相顾愕眙，谓
田数必不足，则期将复更，而竟无敢争者。邦华乃抗
疏切谏，中刺郑贵妃。郑国泰末，规切阁臣叶向高。廷
臣乃相继争，期得毋易。寻上《剖别邪正疏》，历诋故相
申时行、王锡爵、赵志皋、张位、沈一贯、李廷机，而极论
汤宾尹、王绍徽、徐兆魁罪。兆魁出揭自明，邦华又特
疏论列兆魁，迄引去。吏部尚书赵焕逐左都御史孙
玮，诚意伯刘荩臣疏诋御史周起元、翟凤翀，邦华并
请罢斥。巡视银库，见老库贮银止八万两，大骇，列上
《祛弊》十事，多中贵所不便，格不行。熊廷弼听勘议，起
其乡人黄彦士、吴亮嗣官。应震力庇之，攻击持勘议
者不已。邦华知泾县，深悉其本末，出疏质言之，其党
咸缩舌，彦士犹为辩。邦华再疏，尽发其隐，诸人乃不
敢复言，然疾之弥甚，事具《孙振基传》中。巡按浙江，澄
清吏治，部内肃然。织造中官刘成卒命归其事于有
司，而别遣中官吕贵录成遗赀。贵遂嗾奸民纪光诡
称机户，诣阙保贵，代成督造。邦华极论二人交关作
奸罪。而光疏不由通政，亦不下内阁，以中旨行之。邦
华愤，复三疏力争，语极切至，皆不报。是时神宗好货，
中官有所进奉，名为《孝顺》，邦华疏中刺及之，并劾左
右大奄之党贵者，皆人所不敢言，直声动朝野。期满，
久不得代。四十四年引疾归。明年，尚书郑继之等力
排东林，出为山东参议。其父廷谏为南京刑部郎中，
亦罢归。邦华乃辞疾不赴。天启元年起故官，饬易州
兵备。明年迁光禄少卿，即还家省父。四月，擢右佥都
御史，代毕自严巡抚天津。时军府新立，庶务草创，邦
华极力振饬，戎伍器甲皆修备，津门一军，遂为诸镇
冠。廷臣共推毂，推兵部右侍郎，疏辞，不允，复还家省
父。四月夏，抵京，枢辅孙承宗因万寿节请入觐，魏忠
贤党谓“承宗将清君侧，恶邦华，实召之。”忠贤立勒承
宗还镇，邦华即引疾去。五年七月为奄党倪文焕所
劾，削其官。崇祯元年四月，起工部右侍郎，总督河道。
五月改兵部，协理戎政。还朝，帝即召见，旋知武会试，
事竣入营。故事，冬至郊，列队扈跸，用军八万五千人。
至是增至十万有奇。时方郊，总督勋臣缺邦华兼摄
其事。所设云辇、龙旌、宝纛，以及金鼓旗帜、甲胄剑戟，
焕然一新。帝顾之甚悦。明年春幸学，亦如之。命加兵
部尚书，力辞，不允。时戎政大坏，邦华锐意清釐，先陈
更操法、慎拣选、改战车、精火药、专器械、责典守、节金
钱、酌兑马、练大炮九事。帝优旨褒勉。京营弊多端，而
占役虚冒尤甚。占役者，其人为诸将所役，一小营至
四五百人，且有卖闲、包操诸弊，虚冒者无其人，而诸
将及勋戚、奄寺豪强，以苍头冒选锋壮丁，月支厚饷。
邦华核还占役万计，清虚冒千馀人。三大营军十馀
万，强半皆老弱。故事，军缺听人告补，皆以贿得，邦华
必亲试，非年壮力强者不收，自是军鲜冒滥。三营选
锋一万，壮丁七千。饷厚他军，而疲弱不与。邦华下令：
每把总兵五百，月自简五人，年必二十五以下，力必
二百五十斤以上，技必兼弓矢火炮，月一解送，以补
选锋壮丁之缺，壮士咸踊跃。三大营领六副将，又分
三十六营，官以三百六十七人计，所用掾吏皆积猾。
邦华按罪十馀人，又行一岁二考察之，令“诸奸为戢”
营马额二万六千，至是止万五千，而他官例得借用
总督、协理及巡视科道。又例有坐班马，邦华首减己
班马，他官借马者不许发，滥借为希，营将三百六十，
听用者称是。每一官缺，请托纷至，邦华悉杜绝，行计
日省。成法，每小营各置一簿，月上事状于协理，以定
殿最。旧制，三大营外复设三备兵营，营三千人，饷视
正军而不习技击，无所事事。邦华核去四千馀人，又
汰老弱千。疏请归并三大营，不复另设，由是戎政大
釐。会仓场总督南居益言：“京营岁支米一百六十六
万四千馀石，视万历四十六年增五万七千馀石，宜
减省。”邦华因上议，军以十二万为额，饷以百四十四
万石为额，岁省二十二万有奇。帝亦报可，著为令。帝
知邦华忠，奏无不从。邦华亦感帝知，不顾后患。诸失
利者衔次骨，怨谤纷然。至十月，畿辅被兵，即简精卒
三千守通州，二千援蓟州，而身督诸军出营城外，军容甚壮。帝数召对，温语慰藉。俄惑于群议，命撤还守
陴，侦者不敢远出，声息遂断。乃上《防寇贼》《缉间谍》《散
奸宄》、“禁讹言”数事，即命饬行。邦华自闻警，衣不解带，
捐赀造炮车及诸火器；又以外城单薄，自请出守。而
诸不逞构蜚语入大内，帝不能无动。襄城伯李守锜
督京营，衔邦华扼己，亦乘间诋諆。邦华自危，上疏陈
情，归命于帝，帝犹温旨慰谕。然是时帝心焦劳甚，谓
大臣皆不足倚，下兵部尚书王洽、工部尚书张凤翔
狱。会满、桂兵拒于德胜门外，城上发大炮助之，误伤
桂兵甚众。都察院都事张道泽遂疏劾邦华，言官亦
廷论其罪。帝乃落邦华职，闲住。自是，代者以邦华为
戒，率因循姑息，戎政不可问矣。邦华归，廷臣屡荐，执
政多忌之，扼不用。十二年四月始起南京兵部尚书，
参赞机务。首定营制，汰不急之将，并分设之营。尝言
“守江南不若守江北，防下流不若防上流。”乃由浦口
历滁州、全椒、和州，相形势，绘图以献。于浦口建沿江
敌台，于滁州设戍卒。池河无城则城之。藕塘为滁、椒
咽喉，筑堡联络。和州遭屠戮人民无几，请隶之太平。
又请开府采石之山，置哨太平港，大垦当涂闲田数
万顷，以资“军储。”皆下所司。未及行，以父忧去。十五年
冬，起故官，掌南京都察院事。俄代刘宗周为左都御
史。两疏恳辞，未得命。闻都城被兵，乃疏请督东南援
兵入卫，力疾上道。明年三月抵九江。左良玉溃兵数
十万声言乏饷，蔽江东，下劫漕舟。邦华急移书责以
大义。良玉气沮，答书语颇恭。邦华用便宜发安庆库
银十五万饷之，而身入其军，开诚慰劳。良玉及其下
皆感激，誓刻期灭贼，一军遂安。帝大悦，降旨优奖。还
朝召见，嘉劳备至。首陈勿欺之疏，请与廷臣共勉。乃
申职掌，振宪纪，更定巡城、巡方诸令，风采凛然。御史
出巡，有回道考核例。邦华谓“回道而后黜，害政已多”，
论罢巡按、巡盐御史各一人。奉命考试御史，黜冒滥
者一人；有御史无显过而先任推官著贪声者，追黜
之。台中始畏法。十七年二月，李自成陷山西，邦华密
疏请帝固守京师，仿永乐朝故事，命太子监国南都。
居数日，未得命，又请定、永二王分封太平、宁国二府，
拱护两京。帝得疏，意动，绕殿行，且读且叹，将行其言。
会帝召廷臣对，庶子项煜疏言当南迁。帝曰：“国君死
社稷，正也。朕志决矣。”范景文与邦华拟申前请，给事
中光时亨大声曰：“往江南欲为唐肃宗《灵武》故事乎？”
二人乃不敢言，而帝心亦不怡甚，遂罢邦华策不议。
未几，贼逼都城，亟诣内阁言事。魏藻德漫应曰：“姑待
之。”邦华乃太息出。已，率诸御史登城，群奄拒之不得
上，恸哭而返。十八日，外城陷，走宿文信国祠。明日，内
城亦陷，北向再拜三揖，信国作《绝命词》，投缳卒。福王
时，赠太保、吏部尚书，谥“忠文。”